Roger Valhammer og Beate Husa, her ved åpning av ny teststasjon på Flesland.
Nyheter · Publisert 10:39, 14 aug 2020
– Vi lever fremdeles midt i en alvorlig pandemi der liv og helse står i fare, sier Roger Valhammer på en pressekonferanse fredag.
Sommeren er på hell, mange er tilbake på jobb og over helgen er det skolestart. Men byrådet er bekymret for utviklingen i Bergen. Denne uken rapporteres det om 12 smittetilfeller siden mandag. I forrige uke var tallet 14.
– Vi er i en situasjon med smitte i samfunnet. Vi er ikke der vi var i juli. Samtidig ønsker vi å ha en hverdag i en pandemi som kan vare lenge, sier Valhammer.
LES OGSÅ: 12 nye smittetilfeller
Den siste uken har det vært rapportert om mange fester, særlig i forbindelse med studiestart. Det har vært ansamlinger av folk over 20 personer, og byrådet vil nå stramme til for å stoppe samlinger som bryter med smittevernreglene.
– Vi vedtar en lokal forskrift der det blir forbudt å ha sammenkomster i privat regi over 20 personer. Vi ser at en anbefaling ikke er tilstrekkelig. Vi vil være mer tydelige, og ved å ha en lokal forskrift åpner vi for andre sanksjonsmuligheter fra politiets side, selv om vi håper det ikke blir nødvendig, sier Valhammer.
– Vi håper dette er tilstrekkelig og at vi slipper å enda flere tiltak eller nye vedtak både nasjonalt og lokalt i fortsettelsen, sier Valhammer, som sier han med dette ikke ønsker å legge en større belastning over på politiet ved å håndheve reglene.
– Jeg mener ikke det er riktig at politiet skal bruke mye mer ressurser, og jeg ønsker ikke å legge mer oppgaver over på dem. Det er heller et forsøk på å få ned antall brudd på smittevernreglene. Vi gjør dette fordi det er nødvendig at alvoret synker inn, sier Valhammer.